




МОТИВИ ЗА КОНКРЕТНАТА НЕОБХОДИМОСТ
ОТ ПРИЕМАНЕ НА ПРОЕКТ НА НОВА НАРЕДБА - НАРЕДБА № 23 ЗА ЖИВОТНОВЪДНАТА ДЕЙНОСТ НА ТЕРИТОРИЯТА НА ОБЩИНА КУКЛЕН


І.Причини, които налагат приемането на наредбата.
   Предложеният проект на нова наредба е в унисон с измененията и допълненията в Закона за ветеринарномедицинската дейност. Проектът урежда по нов начин и в нова рамка животновъдната дейност и местата за отглеждане на селскостопанските животни на територията на община Куклен.
     Проектът на нова наредба е съобразен с действащото законодателство, с оглед разпоредбата на чл. 15, ал. 1 от ЗНА.
    Разпоредбите в проекта на нова наредба са съобразени изцяло с настъпилите промени в                      Закона за ветеринарномедицинската дейност и Наредба № 44 от 20.04.2006 г. за ветеринарномедицинските изисквания към животновъдните обекти. Проектът на наредбата с мотивите и предварителната частичната оценка на въздействието ще бъдат публикувани на официалния сайт на община Куклен и на Портала за обществени консултации за писмени становище, възражения и предложения от заинтересованите лица, органи и организации, които могат да направят на следните адреси: kmet@kuklen.org, в деловодството на Община Куклен, гр. Куклен, ул. „Александър Стамболийски” № 43, ет.1, или на Портала за обществени консултации-www.strategy.bg.
Проектът не съдържа мерки за противодействие на корупцията.

II.Цел на наредбата
   Целта на проекта е уеднаквяване на разпоредбите на новата наредба и действащото законодателство, съгласно чл. 8 от Закона за нормативните актове, който гласи, че всеки общински съвет може да издава наредби, с които да урежда съобразно нормативните актове от по-висока степен, неуредени от тях обществени отношения с местно значение, включително да ги изменят, допълват и отменят при необходимост в рамките на Закона за нормативните актове. Проектът на новата наредба се издава на основание чл. 133, ал. 1 от Закона за ветеринарномедицинската дейност, т.е. при изрична законова делегация за издаване на този подзаконов акт от местно значение.
В проекта са определени местата за отглеждане на селскостопански животни на територията на община Куклен, с оглед целта за това - за лични нужди или за стопански цели, в разпоредбите на чл. 2 и чл. 3 от проекта:
Чл.2. В строителните граници на населените места на територията на община Куклен е позволено отглеждането на селскостопански животни само за лични нужди.
Чл.3. Отглеждането на селскостопански животни с цел производство на храни или други продукти от животински произход и/или за други стопански цели на територията на Община Куклен се извършва извън строителните граници на населените места.
В проекта е определен разрешеният брой селскостопански животни, които могат да се отглеждат в личните стопанства на физически лица за лични нужди, а именно до:
 1. два броя едри преживни животни (ЕПЖ) и приплодите им до 12-месечна възраст;
 2. десет броя дребни преживни (ДПЖ) с приплодите им до 9-месечна възраст;
 3. три броя прасета за угояване, различни от свине майки и некастрирани нерези;
 4. два броя еднокопитни и приплодите им до 12-месечна възраст;
 5. десет възрастни зайци с приплодите им, но не повече от сто броя общо;
 6. петдесет възрастни птици независимо от вида;
 7. сто бройлера или подрастващи птици независимо от вида.

В проекта се въвеждат ограничения и забрани по повод за отглеждането на селскостопански животни на територията на община Куклен, като се забранява отглеждането на селскостопански животни в сгради, които са незаконни строежи по смисъла на Закона за устройство на територията или не се ползват по предназначение.  
В проекта на нова наредба е предвидено съществуващите животновъдни обекти да се приведат в съответствие с изискванията й/като места за отглеждане-в населено място или извън него, и брой животни/ в срок от три месеца от влизането й в сила. Тези ограничения, относно отглеждането и броя на селскостопански животни, се въвеждат за осигуряване на здравословна среда на живот и качество на въздуха в населените места в община Куклен, като фокустът в проекта са гражданите на общината и правата им на здравословна среда на живот.
С новата наредба се отменя Наредба № 23 за отглеждане на животни, птици и други в жилищни имоти и парцели на територията на община Куклен (приета с Решение № 358, взето на редовно заседание с Протокол № 36 от 26.04.2013 г. на Общински съвет Куклен; изм. с реш. № 283, взето с протокол № 20 от 30.09.2016 г., изм. с реш. № 368/26.09.2025 г).

III. Финансови средства, необходими за прилагането на наредбата.
   За прилагане на проекта на нова наредба няма да е необходимо разходването на допълнителни финансови средства от бюджета на Община Куклен, в частност прилагането на предложения проект не би довело до увеличаване на разходите в тежест на общината.

IV. Очаквани резултати
   Очакваните резултати са постигане на съответствие и уеднаквяване на новата наредба с измененията и допълненията на Закона за ветеринарномедицинската дейност и Наредба № 44 от 20.04.2006 г. за ветеринарномедицинските изисквания към животновъдните обекти и обезпечаване на здравословна среда на живот и качество на въздуха в населените места в община Куклен.
      
V. Анализ за съответствие с правото на Европейския съюз.
   Предлаганият проект на нова наредба е в съответствие с нормативните актове от по-висока степен от законодателството на Република България, както и с тези на правото на Европейския съюз и не противоречат на императивни норми в тях.

